Broj: 711-I-1865-P-369-18/19-06-11

Zagreb, 11. listopada 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Zlatana Avara, zamjenika gradonačelnika Grada Varaždina,** na 65. sjednici, održanoj 11.listopada 2019.g., donosi sljedeću:

**ODLUKU**

1. **Istovremenim obnašanjem dužnosti zamjenika gradonačelnika Grada Varaždina i obavljanjem poslova direktora trgovačkog društva Business Intelligence Concept j.d.o.o., u razdoblju od stupanja na dužnost 8. lipnja 2017.g. do 29. prosinca 2017.g., dužnosnik Zlatan Avar počinio je povredu članka 14. stavka 1. ZSSI-a.**
2. **Propustom prenošenja svojih upravljačkih prava na temelju udjela u kapitalu trgovačkog društva Business Intelligence Concept j.d.o.o., u kojem dužnosnik ima više od 0,5% udjela u vlasništvu, na povjerenika, u razdoblju od stupanja na dužnost 8. lipnja 2017.g. do 29. prosinca 2017.g., dužnosnik Zlatan Avar počinio je povredu članka 16. stavka 1. ZSSI-a.**
3. **Za povrede ZSSI-a, opisane pod točkama I. i II. izreke ove odluke, dužnosniku Zlatanu Avaru izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati dva mjeseca te će se izvršiti u dva jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 35. sjednici, održanoj 18. siječnja 2019.g., pokrenulo postupak za odlučivanje o sukobu interesa protiv dužnosnika Zlatana Avara, zamjenika gradonačelnika Grada Varaždina, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova direktora trgovačkog društva Business Intelligence Concept j.d.o.o., u razdoblju od 8. lipnja 2017.g. do 29. prosinca 2017.g., te zbog moguće povrede članka 16. stavka 1. ZSSI-a, koja proizlazi iz propusta da na drugu osobu (povjerenika) prenese upravljačka prava na temelju udjela u kapitalu trgovačkog društva Business Intelligence Concept j.d.o.o., u kojem je dužnosnik imao više od 0,5% udjela u vlasništvu.

Dužnosnik je dana 1. ožujka 2019.g. dostavio pisano očitovanje na Odluku o pokretanju postupka, zaprimljeno pod brojem: 711-U-1043-P-369-18/19-05-2, u kojem je u bitnom naveo kako je u izvješću u imovinskom stanju dužnosnika uredno i pravodobno prijavio svu imovinu koju posjeduje pa tako i udio u trgovačkom društvu Business Intelligence Concept j.d.o.o. Navedeno društvo osnovano je 2015.g. te nikad nije poslovalo sa Gradom Varaždinom niti sa
bilo kojom gradskom ili državnom institucijom. U vezi obavljanja poslova direktora dužnosnik navodi kako sama činjenica imenovanja za direktora i aktivan komercijalan rad direktora u trgovačkom društvu nisu istoznačnice. Navedeno društvo u predmetnom razdoblju nije imalo poslovnih aktivnosti (nije bio ugovoren nikakav posao) dakle nikakva komercijalna djelatnost nije bila obavljana. Dužnosnik napominje kako je iz društva izašao kada je bio završen postupak prijenosa vlasništva poslovnih udjela i promjene osobe direktora, dakle mjesto upravljačkih prava je prenio vlasnička prava pa nova vlasnica djeluje u svoje ime i za svoj račun. Dužnosnik smatra kako niti jednim svojim postupkom, s obzirom na gore navedene činjenice, nije bio u
sukobu interesa.

Uvidom u Registar dužnosnika utvrđeno je kako je dužnosnik Zlatan Avar na dužnost zamjenika gradonačelnika Grada Varaždina stupio 8. lipnja 2017.g. Člankom 3. stavkom 1. podstavkom 43. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Stoga je i Zlatan Avar, povodom obnašanja dužnost zamjenika gradonačelnika Grada Varaždina, obvezan postupati sukladno odredbama ZSSI-a.

Dužnosnik Zlatan Avar je dana 7. srpnja 2017.g. podnio Izvješće o imovinskom stanju dužnosnika povodom stupanja na dužnost zamjenika gradonačelnika Grada Varaždina. Uvidom u dostavljeno izvješće Povjerenstvo je utvrdilo kako je dužnosnik pod rubrikom „Poslovni udjeli, dionice i vrijednosni papiri u poslovnim subjektima“ naveo kako je 100% vlasnik trgovačkog društva Business Intelligence Concept j.d.o.o. te da prijenos prava nije izvršen.

Uvidom u Sudski registar Trgovačkog suda u Zagrebu utvrđeno je da je pod MBS: 080993215 upisano društvo Business Intelligence Concept j.d.o.o., OIB: 95126326448. Kao jedini osnivač/član društva te kao osoba ovlaštena za zastupanje društva upisana je Lovorka Avar, direktorica od 29. prosinca 2017.g. U podacima sudskog registra navodi se kako je prije nje jedini član/osnivač društva bio Zlatan Avar, koji je ujedno obavljao i poslove direktora, do 29. prosinca 2017.g. Usporedbom OIB osoba utvrđeno je kako se radi o predmetnom dužnosniku.

Na traženje Povjerenstva, Grad Varaždin je dana 6. prosinca 2018.g. dostavio očitovanje, KLASA: 053-02/18-02/15 od 3. prosinca 2018.g., u kojem se navodi kako Grad Varaždin nije stupao u poslovne odnose s trgovačkim društvom Business Intelligence Concept j.d.o.o.

Uvidom u gore navedenu dokumentaciju i očitovanje samog dužnosnika nesporno je utvrđeno kako je dužnosnik Zlatan Avar u razdoblju od stupanja na dužnost 8. lipnja 2017.g. do 29. prosinca 2017.g. obavljao poslove direktora trgovačkog društva Business Intelligence Concept j.d.o.o. Također utvrđeno je da je dužnosnik u navedenom razdoblju imao udio u vlasništvu navedenog društva veći od 0,5%, a da nije izvršio prijenos svojih upravljačkih prava na temelju udjela u kapitalu na povjerenika.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 16. stavkom 1. ZSSI-a propisano je da je dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti dužan prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Člankom 4. stavkom 4. ZSSI-a, propisano je da se poslovnim subjektom u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Slijedom navedenog, Povjerenstvo je utvrdilo kako je dužnosnik Zlatan Avar istovremeno uz obnašanje dužnosti zamjenika gradonačelnika Grada Varaždina, u razdoblju od stupanja na dužnost 8. lipnja 2017.g. do 29. prosinca 2017.g., obavljao i poslove direktora trgovačkog društva Business Intelligence Concept j.d.o.o., čime je počinio povredu članka 14. stavka 1. ZSSI-a te je odlučeno kao u točki I. izreke. Dužnosnik je također nakon stupanja na dužnost zamjenika gradonačelnika Grada Varaždina propustio prenijeti upravljačka prava na temelju udjela u kapitalu trgovačkog društva Business Intelligence Concept j.d.o.o. na drugu osobu (povjerenika), sve do 29. prosinca 2017.g. kada je prenio svoj poslovni udio i prestao biti vlasnik, odnosno imati vlasnički udio u društvu. Stoga je utvrđeno da je dužnosnik u razdoblju od stupanja na dužnost 8. lipnja 2017.g. do 29. prosinca 2017.g., počinio povredu članka 16. stavka 1. ZSSI-a te je odlučeno kao u točki II. izreke.

U odnosu na navode iz očitovanja dužnosnika Povjerenstvo napominje kako je člankom 14. stavkom 1. ZSSI-a dužnosnicima beziznimno zabranjeno da budu članovi upravnih tijela i nadzornih odbora trgovačkih društava. Stoga navodi dužnosnika o poslovnim aktivnostima (neaktivnostima) društva nisu odlučna za utvrđenu povredu ZSSI-a. Nadalje, nesporno je da se dužnosnik s prijenosom vlasničkog udjela ujedno riješio i obveze prijenosa upravljačkih prava, međutim, ista obveza postojala je od stupanja na dužnost, a dužnosnik nije dostavio niti jedan dokaz da su upravljačka prava u razdoblju od stupanja na dužnost do prijenosa poslovnog udjela 29. prosinca 2017.g. bila prenesena na treću osobu, odnosno da je navedenu obvezu izvršio nakon stupanja na dužnost.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da je dužnosnik u obnašanju dužnosti počinio više različitih povreda ZSSI.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje više sankcije unutar propisanog raspona, Povjerenstvo je cijenilo okolnosti da je dužnosnik u vezi predmetne okolnosti počinio dvije povrede odredbi ZSSI-a. Kao okolnost koja je utjecala na izricanje niže sankcije unutar propisanog raspona Povjerenstvo je cijenilo okolnost da se dužnosnik razriješio od utvrđenih povreda.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 2.000,00 kn, koja će trajati dva mjeseca te će se izvršiti u dva jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Slijedom navedenog Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Zlatan Avar, elektroničkom dostavom
2. Objava na internetskoj stranici Povjerenstva
3. Pismohrana